Fjellene på Vestlandet og i Midt-Norge er rester etter den sammenhengende kaledonske fjellkjeden som oppsto for drøye 400 millioner år siden, mens fjellene på Østlandet og i østre Nord-Norge er mer nedslitte grunnfjell som er 900-2 000 millioner år gammelt. I den kaledonske fjellkjeden finner vi alpine fjell, formet av isbreer i dalene, både i Jotunheimen og i Lofoten og Lyngen. De fleste av fjellene i Norge er en del av Langfjella og de aller høyeste ligger i Jotunheimen. Gaustatoppen (1 883 moh) ved Rjukan er mer frittliggende, og er det fjellet i Norge med best utsikt hvor man på godværsdager kan se en sjettedel av Norge.